Jahongir Vohidov Jersidagi shaxmat turnirida yakka peshqadamlik qilyapti

Normand orollari tarkibiga kiruvchi eng yirik – Jersi orolida The Polar Capital deb nomlangan shaxmat festivali o‘zining hal qiluvchi pallasiga kirdi, deb xabar bermoqda “Olamsport”.

Jersey International Chess Tournament musobaqasida o‘zbekistonlik Jahongir Vohidov (2508) ham muvaffaqiyatli ishtirok etyapti. Uchinchi raqam ostida tasniflangan Vohidov hozircha o‘tkazilgan 6 ta partiyadan so‘ng 5 ochko bilan turnir jadvalida yakka peshqadamlik qilyapti.
Samarqandlik yosh grossmeyster kecha oq donalarda latviyalik grossmeyster Igors Rausis bilan munosabatlariga oydinlik kiritib oldi. Latviyalik shaxmatchi 4 ochko bilan 3-o‘rinni egallab turgandi. Uchrashuvda tomonlar murosa yo‘lini tanlashdi.
Bugun o‘tkaziladigan 7-tur bahsida Vohidov qora donalarda angliyalik grossmeyster Mark Ebden bilan hisob-kitob qiladi. Ebden hisobida 4 ochko bor va u turnir jadvalida 5-o‘rinni band etgan.
Eslatib o‘tamiz, shveysarcha tizimda 9 ta turdan iborat turnirda jami 24 nafar shaxmatchi o‘z imkoniyatini sinovdan o‘tkazyapti. Musobaqada chiqqan shaxmatchiga 1,5 ming yevro mukofot puli taqdim etiladi.